Javaslat A TANÁCS RENDELETE a Szudánnal szemben alkalmazott bizonyos korlátozó intézkedésekről szóló 131/2004/EK rendelet módosításáról

(előterjesztő: a Bizottság)

INDOKLÁS

(1) A 2004. január 9-i 2004/31/KKBP közös álláspont fegyver-, lőszer- és katonai berendezés szállítási embargót rendel el Szudánnal szemben, beleértve a Szudánban zajló katonai cselekményekhez műszaki és pénzügyi támogatások nyújtásának a tilalmát is. A katonai cselekményekhez műszaki és pénzügyi támogatás nyújtása tilalmának a végrehajtását a 2004. január 26-i 131/2004/EK tanácsi rendelet a Közösség szintjére emelte.

(2) Figyelembe véve a Szudánban és a régióban a közelmúltban bekövetkezett fejleményeket, beleértve a darfuri válsággal kapcsolatosan 2004. április 8-án aláírt humanitárius tűzszüneti egyezményt, és tekintettel az Afrikai Unió által vezetett Tűzszüneti Bizottság tervezett szudáni bevetésére, az Európai Unió támogatni kívánja a szudáni tartós béke megvalósítását és az összebékéltetést célzó kezdeményezéseket.

(3) A Tanács ezért elfogadta az Afrikai Unió által vezetett Tűzszüneti Bizottság vonatkozásában az embargó alóli további mentesség biztosításáról szóló, ......-i 2004/..../KKBP közös álláspontot. Az embargó alóli bizonyos mentességek katonai tevékenységek céljaira szolgáló támogatásokat és szolgáltatásokat érintenek, valamint a Szerződés hatálya alá eső pénzügyi támogatások nyújtását fegyverek szállításához és azzal kapcsolatos szolgáltatások nyújtásához. A Bizottság ezért javasolja a 131/2004/EK tanácsi rendelet módosítását, hogy összhangba kerüljön az említett közös állásponttal.

Javaslat A TANÁCS RENDELETE a Szudánnal szemben alkalmazott bizonyos korlátozó intézkedésekről szóló 131/2004/EK rendelet módosításáról

AZ EURÓPAI UNIÓ TANÁCSA,

Tekintettel az Európai Közösséget létrehozó szerződésre, és különösen annak 60. és 301. cikkére,

Tekintettel a Szudánnal szemben fegyver, lőszer és hadifelszerelés szállítások embargójáról szóló 2004/31/KKBP tanácsi közös álláspont módosításáról szóló 2004/.../KKBP tanácsi közös álláspontra [1],

[1] HL L [...] [...], o.

Tekintettel a Bizottság javaslatára, [2]

[2] HL C [...] [...], o.

Mivel:

(1) A 2004. január 9-i 2004/31/KKBP közös álláspont [3] fegyver-, lőszer- és hadifelszerelés-szállítási embargót rendel el Szudánnal szemben, beleértve a Szudánban zajló katonai cselekményekhez műszaki és pénzügyi támogatások nyújtásának a tilalmát is. A katonai cselekményekhez műszaki és pénzügyi támogatás biztosításának a tilalmát a bizonyos Szudánnal szemben alkalmazott korlátozó intézkedésekről szóló, 2004. január 26-i 131/2004/EK [4] tanácsi rendelet a Közösség szintjére emelte.

[3] HL L 6., 2004.1.10., 55. o.

[4] HL L 21., 2004.1.28., 1. o.

(2) Figyelembe véve a Szudánban és a régióban a közelmúltban bekövetkezett fejleményeket, beleértve a darfuri válsággal kapcsolatosan 2004. április 8-án aláírt humanitárius tűzszüneti egyezményt, és tekintettel az Afrikai Unió által vezetett Tűzszüneti Bizottság tervezett szudáni bevetésére a 2004/31/KKBP közös álláspontot az embargó alól az Afrikai Unió válságkezelő műveleteinek támogatása vonatkozásában további mentesség biztosításáról szóló 2004/..../KKBP közös álláspont módosította.

(3) Ez a mentesség alkalmazandó bizonyos műszaki és pénzügyi támogatás nyújtásának a tilalmára vonatkozóan is. A 131/2004/EK rendelet ezért ennek megfelelően módosul.

(4) A mentesség lehető legrövidebb időn belüli hatálybaléptetésének biztosítása céljából ez a rendelet a 2004/.../KKBP közös álláspont elfogadásának napján lép hatályba, és attól a naptól kezdődően alkalmazandó,

ELFOGADTA EZT A RENDELETET:

1. cikk

A 131/2004/EK rendelet 4. cikke helyébe a következő szöveg lép:

,1. A 2. és 3. cikk rendelkezéseitől eltérve a mellékletben felsorolt tagállamok illetékes hatóságai engedélyezhetik finanszírozás, pénzügyi támogatás és műszaki segítség nyújtását az alábbiakhoz:

a) kizárólag humanitárius vagy védelmi célokra szánt, nem halált okozó katonai berendezések szállítása, vagy részvétel az Egyesült Nemzetek, az Afrikai Unió, az Európai Unió és a Közösség intézményépítő programjaiban;

b) az Európai Unió és az Egyesült Nemzetek válságkezelő műveleteihez szükséges anyagok szállítása;

c) aknamentesítő berendezések és aknamentesítési műveletek végzéséhez szükséges anyagok szállítása;

d) az Afrikai Unió válságkezelő műveletei beleértve az ilyen műveletek végzéséhez szükséges anyagok szállítását.

2. Olyan tevékenységekhez, amelyek végzése már megkezdődött, nem szükséges az engedélyeztetés."

2. cikk

Ez a rendelet az Európai Unió Hivatalos Lapjában való kihirdetésének napján lép hatályba. 2004. június ... -tól kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben,

a Tanács részéről

az elnök